ตลาดเงินจับตา อีซีบี
สัปดาห์นี้เป็นสัปดาห์ของฝั่งยุโรป...จับตาดูการประชุมอีซีบี วันที่ 6 ก.ย.
3 ก.ย. 2555

สัปดาห์นี้เป็นสัปดาห์ของฝั่งยุโรป...จับตาดูการประชุมอีซีบี วันที่ 6 ก.ย.
ในสัปดาห์นี้ ทางสายงานธุรกิจตลาดทุน ธนาคารกสิกรไทย คาดว่า ค่าเงินบาทจะเคลื่อนไหวอยู่ในกรอบ 31.3031.60 บาทต่อเหรียญสหรัฐ หลังจากที่การสัมมนาประจำปี Jackson Hole Economic Symposium ที่เป็นที่จับตามองได้ผ่านพ้นไปแล้วในวันเสาร์ สำหรับปัจจัยในประเทศ ธนาคารแห่งประเทศไทย (ธปท.) ประกาศตัวเลขเศรษฐกิจประจำเดือน ก.ค. ในวันศุกร์ที่ผ่านมา ซึ่งบ่งชี้ว่าเศรษฐกิจไทยยังมีแรงส่งจากอุปสงค์ในประเทศ แม้การส่งออกยังคงหดตัว
สำหรับปัจจัยทางเศรษฐกิจจากต่างประเทศที่น่าติดตามในสัปดาห์นี้ ได้แก่ การประชุมอีซีบี ในวันที่ 6 ก.ย. ซึ่งอาจเป็นการชี้เป็นชี้ตายให้กับค่าเงินสกุลยูโร รวมถึงการประกาศตัวเลขดัชนีผู้จัดการฝ่ายจัดซื้อภาคการผลิตและภาคบริการของหลายประเทศสำคัญ อาทิ สหรัฐ ยูโรโซน จีน เยอรมนี ฝรั่งเศส อิตาลี และอังกฤษ ยอดขายยานยนต์และการขอรับสวัสดิการการว่างงานครั้งแรกของสหรัฐ และยอดค้าปลีก การลงทุน การใช้จ่ายภาครัฐ และ GDP ของยูโรโซน
สำหรับในส่วนของประเทศไทย ประเด็นที่น่าจับตามองคือ การประชุมกรรมการนโยบายการเงินของ ธปท. ในกลางสัปดาห์วันที่ 5 ก.ย. หลังจากที่ในสัปดาห์ก่อน บอร์ดแบงก์ชาติประกาศแต่งตั้งผู้ช่วยผู้ว่าการฯ ใหม่ 2 ตำแหน่ง จากบุคคลภายใน โดยผู้ช่วยผู้ว่าการฯ หนึ่งท่านจะเข้าร่วมเป็นคณะกรรมการนโยบายการเงินในครั้งนี้เป็นครั้งแรก นอกจากนี้สัปดาห์หน้าเราจะได้เห็นตัวเลขดัชนีราคาผู้บริโภคจากกระทรวงพาณิชย์ และฐานะเงินทุนสำรองต่างประเทศจากแบงก์ชาติอีกด้วย
ค่าเงินบาทในสัปดาห์ที่ผ่านมาปรับตัวอ่อนค่าเทียบกับเงินเหรียญสหรัฐ โดยเป็นไปในทิศทางเดียวกับค่าเงินส่วนใหญ่ในภูมิภาค ภายใต้แรงกดดันทั้งจากในและต่างประเทศ มาตรการกระตุ้นเศรษฐกิจ QE 3 ถือเป็นหัวข้อหลักที่ตลาดให้ความสนใจมากที่สุดตลอดสัปดาห์ แต่หลังจากที่ตัวเลขสหรัฐหลายตัวออกมาดีเกินคาดก่อนการกล่าวสุนทรพจน์ของ เบอร์แนนคี นั้น ทำให้ตลาดเริ่มไม่มั่นใจว่าเฟดจะออกมาตรการกระตุ้นเศรษฐกิจเพิ่มเติม สังเกตจากนักลงทุนลดการถือสินทรัพย์เสี่ยงและทำให้เงินบาทอ่อนค่า 
สำหรับปัจจัยในประเทศ สัปดาห์ปลายเดือน ส.ค. มีการประกาศตัวเลขเศรษฐกิจไทยหลายตัว อาทิ ดัชนีผลผลิตภาคอุตสาหกรรม ตัวเลขการส่งออก รวมถึงภาวะเศรษฐกิจประจำเดือน ก.ค. จากแบงก์ชาติ ซึ่งโดยรวมบ่งชี้ว่าการบริโภคและการลงทุนภาคเอกชนยังค่อนข้างแข็งแกร่ง แต่ดูเหมือนว่าปัจจัยต่างประเทศยังฉุดรั้งการขับเคลื่อนของเศรษฐกิจไทยอยู่ ข้อมูลเศรษฐกิจไทยยังแสดงสัญญาณการชะลอตัวจากปัจจัยต่างประเทศ เป็นแรงหนุนให้เงินบาทอ่อนค่า เหรียญสหรัฐต่อบาท ณ วันศุกร์อยู่ที่ระดับ 31.30 
ค่าเงินยูโรในสัปดาห์ที่ผ่านมาเปลี่ยนแปลงเพียงเล็กน้อย หลังจากที่ได้ปรับแข็งค่าขึ้นแรงไปแล้วในช่วงก่อนหน้า สัปดาห์ที่ผ่านมาจริงๆ แล้วถือเป็นสัปดาห์ของสหรัฐ ที่ทุกสายตาต่างจับจ้องไปที่สุนทรพจน์ของ เบอร์แนนคี การเคลื่อนไหวของเงินยูโรจึงอยู่ในกรอบแคบระหว่าง 1.241.26 ประกอบกับ ดรากี ประธานอีซีบีออกมาสร้างความเชื่อมั่นผ่านการเขียนบทความลงในหนังสือพิมพ์เยอรมนี Die Zeit โดยกล่าวว่าธนาคารกลางสามารถเพิ่มบทบาทการกระตุ้นเศรษฐกิจได้ นอกเหนือจากความรับผิดชอบหลักด้านการดูแลเสถียรภาพด้านเงินเฟ้อ ทำให้นักลงทุนรู้สึกใจชื้นขึ้นได้บ้าง 
นอกจากนี้ ยังได้มีการประกาศตัวเลขหลายตัวจากฝั่งยุโรป และตัวเลขที่ออกมายังคงแสดงความน่าผิดหวังอยู่ อย่างไรก็ตาม สัปดาห์นี้ถือเป็นสัปดาห์ของทางยุโรป เนื่องจากตลาดกำลังตั้งตารอทิศทางการประชุมอีซีบี ในวันที่ 6 ก.ย. โดยเฉพาะเรื่องมาตรการกำหนดเพดานต้นทุนการกู้ยืมพันธบัตรรัฐบาลของประเทศที่มีปัญหาหนี้อย่างสเปนและอิตาลี ว่าจะออกมาเป็นรูปเป็นร่างมากเพียงใด ยูโรต่อเหรียญสหรัฐ ณ วันศุกร์ อยู่ที่ระดับ 1.25 
ค่าเงินเยนในสัปดาห์ที่ผ่านมา เคลื่อนไหวอยู่ในกรอบระหว่าง 78.4178.84 เนื่องจากตลาดรอความชัดเจนเรื่องทิศทางนโยบายการเงินของเฟด และชะลอการเข้าถือสินทรัพย์เสี่ยง ทำให้สินทรัพย์ปลอดภัยอย่างเงินเยนยังเป็นที่ต้องการของตลาด โดยในระหว่างสัปดาห์คณะรัฐมนตรี (ครม.) ญี่ปุ่น ได้ออกมาให้ความเห็นปรับลดคาดการณ์การขยายตัวของเศรษฐกิจและการบริโภคลง ซึ่งสาเหตุหลักยังคงเป็นแนวโน้มเศรษฐกิจโลกที่ชะลอตัว เหรียญสหรัฐต่อเยน ณ วันศุกร์ อยู่ที่ระดับ 78.53 (เวลาประมาณ 17.00 น.)
อัตราผลตอบแทนของพันธบัตรรัฐบาลตลอดสัปดาห์แทบไม่เปลี่ยนแปลง เนื่องจากตลาดรอความแน่นอนจากฝั่งสหรัฐ อัตราผลตอบแทนของพันธบัตรรัฐบาลประเภทอายุ 2 ปี 5 ปี และ 10 ปี เมื่อวันศุกร์ที่ผ่านมา อยู่ที่ 3.09% 3.23% และ 3.42% ตามลำดับ ทั้งนี้การประกาศแต่งตั้งคนในจากแบงก์ชาติเข้ารับตำแหน่งผู้ช่วยผู้ว่าการฯ ได้สร้างความเชื่อมั่นให้กับตลาด เนื่องจากถือเป็นการลดแรงกดดันเรื่องความต้องการให้ปรับลดอัตราดอกเบี้ยนโยบายลงจากฝั่งรัฐบาลในวันพุธที่ผ่านมา ไม่มีการออกประมูลพันธบัตรรัฐบาล และการประมูลครั้งต่อไปจะมีขึ้นในสัปดาห์หน้า วันที่ 12 ก.ย.